
                     Στα «ΧΕΡΙΑ ΤΟΥ ΖΩΝΤΑΝΟΥ ΘΕΟΥ» της Marion Milner
                               Μαρίλια Αιζενστάιν-Αβέρωφ[footnoteRef:1] [1:  Παρουσίαση στο Συμπόσιο του ΚΤΨ για «Το Μεταμορφωτικό Αντικείμενο,  10-11-2019 ] 



Θέλω να ευχαριστήσω την κυρία Αναγνωστοπούλου για την πρόσκλησή της, καθώς και για τη μετάφραση/επιμέλεια, σε συνεργασία με τον κύριο Κυριαζή, αυτού του καταπληκτικού βιβλίου της Μάριον Μίλνερ με τίτλο «Στα Χέρια του ζώντος Θεού».
Όταν πρωτοδιάβασα αυτό το βιβλίο, πάνε πενήντα χρόνια τώρα, σπούδαζα στο τμήμα Φιλοσοφίας στο Παρίσι. Οι φοιτητές της Φιλοσοφικής του 5ου έτους είχαν την επιλογή, την εποχή εκείνη, να κάνουν πρακτική σε μια Ψυχιατρική μονάδα κι έτσι με έστειλαν στο Νοσοκομείο “Maison Blanche”. 
Αγόρασα αυτό το βιβλίο της Μάριον Μίλνερ, αρχικά, εξαιτίας αυτού του υπέροχου τίτλου, εμπνευσμένου από το ποίημα του D.H Lawrence (“The Hands of God[footnoteRef:2]”), αλλά και για να εξοικειωθώ με την ψυχική αρρώστια και την ψύχωση.  [2: “It is a fearful thing to fall into the hands of the living God.
   But it is a much more fearful thing to fall out of them”… (The hands of God, (D.H. Lawrence 1885-1930) (Σ.τ.σ.)] 

Το βιβλίο αυτό με συγκλόνισε και πιθανώς να συνέβαλε, όπως και η προσωπική μου ανάλυση, στο να με κάνει ν’ αλλάξω προσανατολισμό και να γίνω ψυχαναλύτρια. 

Όπως λέει ο κύριος Κυριαζής, «η πρώτη συνάντηση της Μ. Μίλνερ με την ασθενή της Σούζαν περιγράφεται με τρόπο συναρπαστικό».

Η Σούζαν είναι μία νεαρή γυναίκα, που έχει διαγνωστεί σχιζοφρενής και η οποία  θα ήθελε να ξαναβρεί ή καλύτερα να βρει τον εαυτό της. Η ψυχική ζωή της είναι αποδιοργανωμένη από μία ανείπωτη οδύνη. Λέει πως έχει χάσει την ψυχή της, ο κόσμος γύρω της έχει διαλυθεί. 
Διηγείται πως έχει υποστεί ηλεκτροσόκ ,τα οποία, κατά τα λεγόμενά της, την έχουν καταστρέψει. 
Η κλινική αφήγηση που ακολουθεί είναι συναρπαστική, γραμμένη με ένα ύφος κομψό, χωρίς ορολογίες, γεμάτο εικόνες, ζωντανό. 
Από τις πρώτες κιόλας σελίδες διαφαίνεται η δημιουργικότητα της Μάριον Μίλνερ (1900-1998). Είναι και η ίδια ζωγράφος, ποιήτρια και ψυχαναλύτρια. 
Το βιβλίο «Τα χέρια του ζώντος Θεού» γράφτηκε το 1969 και πρόκειται για την αφήγηση μιας -όχι κλασικής- ψυχαναλυτικής θεραπείας με μία ψυχωτική ασθενή. Η συγγραφέας καταφέρνει να μας μεταδώσει τι είναι στην πραγματικότητα μια ψυχαναλυτική διαδικασία και εκεί βλέπουμε να εκτυλίσσεται η μεταβίβαση και η αντιμεταβίβαση. 
Πρόσφατα παρέδωσα ένα μάθημα σε ασκούμενους στην Ψυχιατρική, στους οποίους συνέστησα να διαβάσουν το βιβλίο αυτό, ως εισαγωγή στην ψύχωση. 
Παρά το γεγονός ότι η λέξη «Θεός» εμφανίζεται στον τίτλο,  κατά την άποψή μου, δεν είναι καθόλου κυρίαρχη η θέση της θρησκείας στην αφήγηση της Μάριον Μίλνερ, την οποία αντιλαμβάνομαι ως ένα ελεύθερο πνεύμα. Υπάρχει η έννοια της πνευματικότητας στη συγγραφέα, εν τούτοις η πνευματικότητα με κανένα τρόπο δεν αφομοιώνεται με κάποια θρησκεία. Στο σημείο αυτό διαφωνώ με την ανάγνωση του πολύ ωραίου κειμένου του κυρίου Κυριαζή, γιατί για μένα, ο ζωντανός Θεός της Σούζαν δεν είναι άλλος από την τρελή και κακοποιητική μητέρα της, στα χέρια της οποίας βρισκόταν όταν ήταν παιδί.
Σιγά - σιγά, χάρη στη μεταβίβαση και τη διαδικασία της θεραπείας, αυτός ο διωκτικός θεός θα καταστεί πλαισιωτικός και προστατευτικός, όπως η μητέρα που η Σούζαν ονειρευόταν. 
Η Σούζαν υποφέρει από ανείπωτα άγχη, «unthinkable  - αδιανόητα», «λευκά άγχη» (χωρίς αναπαραστάσεις), όπως λέει ο André Green. 
Το βάρος των ασυνείδητων αισθημάτων ενοχής – των οποίων η κλινική εικόνα συνιστά τον ηθικό μαζοχισμό (που κατονομάζεται επίσης δευτερογενής μαζοχισμός) – είναι μεγάλο, και την οδηγεί στο να μισεί τον εαυτό της και να τον κατηγορεί ότι είναι φονιάς. 
Συμφωνώ με τον κύριο Κυριαζή όταν επισημαίνει ότι ο αναλυτής, δηλ. η Μάριον Μίλνερ, κατάφερε να αντέξει και να υπομείνει την αρνητική δολοφονική μεταβίβαση και μπόρεσε, χάρη σε ένα «κράτημα αλά Winnicott», να περιέξει την ασθενή.
Ωστόσο, δεν μπορώ να τον ακολουθήσω στη θρησκευτική χροιά που προσδίδει τόσο στο ποίημα του Λώρενς, όσο και στα μυστικιστικά άγχη της Σούζαν, τα οποία εμφανίζονται τόσο συχνά στην περίπτωση της ψύχωσης όταν η ίδια η ύπαρξη του υποκειμένου συγχέεται με το σύμπαν. 
Η Μάριον Μίλνερ έχει γράψει και ένα βιβλίο με τίτλο “On not being able to paint”, «Το να μην είσαι ικανός να ζωγραφίζεις», το οποίο έχει μεταφραστεί στα γαλλικά “Rêver et peindre”, όπου η συγγραφέας αφηγείται τη δική της ανάλυση και εκθέτει την εργασία της, ως ψυχαναλύτριας και ως ζωγράφου. 
Συνεπώς δεν θα πρέπει να μας ξαφνιάζει ο τρόπος με τον οποίο αφομοιώνει την εργασία της ζωγραφικής με την ψυχαναλυτική εργασία με την Σούζαν. 
Για την Μ. Μίλνερ, σκοπός της ανάλυσης είναι να αποκατασταθεί η δημιουργικότητα των ασθενών, χάρη στην παλινδρόμηση κατά τη θεραπεία. 

Να σας πω, εγώ που είμαι λάτρης της τέχνης, αλλά μην διαθέτοντας κανένα καλλιτεχνικό ταλέντο και μην έχοντας εκπαιδευτεί στις θεραπείες παιδιών, που βασίζονται στη ζωγραφική, προσπαθώ κυρίως να αφυπνίσω στους ασθενείς μου τη χαρά της σκέψης.
Η ψυχαναλυτική θεραπεία είναι μία «ομιλούσα θεραπεία». Η γλώσσα ως εισηγητής του συμβολισμού είναι εκείνο που μπορεί να φέρει τάξη στο χάος του κόσμου της ψύχωσης. Και τούτο με οδηγεί στο να ανακαλέσω μια ιδέα, ή καλύτερα έναν τρόπο αντίληψης, που μου είναι ιδιαίτερα προσφιλής. 
Θα πρέπει, για να είμαστε σαφείς, να λάβουμε υπόψη μας όλες τις συνέπειες της πραγματικής επανάστασης, που ξεκίνησε ο Φρόυντ το 1920 με τη δεύτερη θεωρία του, των ενορμήσεων, όταν εισηγείται την «ενόρμηση θανάτου». Η τελευταία (που δεν έχει τίποτε να κάνει με το θάνατο) είναι για τον Φρόυντ μία τάση προς την αποσύνδεση. Το να διαλύεις τους δεσμούς οδηγεί στην απώλεια του νοήματος. 
Ωστόσο, ο Φρόυντ κατέληξε στη δεύτερη θεωρία των ενορμήσεων, εξαιτίας ορισμένων κλινικών αποτυχιών (αρνητική θεραπευτική αντίδραση, κλινικός μαζοχισμός, τραυματικές νευρώσεις…) και υποχρεώθηκε να αναγνωρίσει την καταστροφικότητα στο εσωτερικό του ανθρώπινου ψυχισμού, τη διάσταση της οποίας δεν είχε αξιολογήσει ως τότε. 
Γραπτά, όπως εκείνα του Winnicott, του Bion, του André Green, με βοήθησαν να καταλάβω πως αν θέλουμε να αντιμετωπίσουμε αυτές τις ακραίες παθολογίες, όπως π.χ. περιπτώσεις ψυχωτικών ασθενών, oριακών ασθενών ή εκείνων που παρουσιάζουν ψυχοσωματικές νόσους, το μοντέλο της άρσης του λανθάνοντος νοήματος δεν είναι πλέον αρκετό. 
Συνεπώς, το αντικείμενο της ψυχαναλυτικής διεργασίας είναι εκείνο που αλλάζει. 
Θα πρέπει να εργαστούμε με τον αρνητικό ναρκισσισμό, την καταστροφικότητα, το κενό, την απουσία αναπαραστάσεων…
Ωστόσο, όλα αυτά θέτουν ένα σημαντικό επιστημολογικό πρόβλημα, διότι παρότι τα εν λόγω κείμενα παραμένουν σε μεγάλο βαθμό φροϋδικά, ωστόσο αναδεικνύουν μία αλλαγή στο επίπεδο του μοντέλου της ψυχαναλυτικής εργασίας. 
	Σύγχρονοι συγγραφείς όπως οι Botella, Nino Ferro, Christopher Bollas, Sarah Flanders, Howard Levine συνηγορούν με την ιδέα ότι η ψυχανάλυση με αυτούς τους ασθενείς δεν αναζητά πλέον τον εσωτερικό ψυχικό κόσμο, αλλά  προσπαθεί να μεταδώσει στους ασθενείς «εργαλεία σκέψης» και τη χαρά της σκέψης.
	Δεν πρόκειται πλέον για την ανάλυση των αντιστάσεων, αλλά για «μεταμορφώσεις» που βασίζονται στην «συν-κατασκευή μίας σκέψης, που διαμορφώνεται ανάμεσα στον αναλυτή και τον ασθενή. 
	Αυτός ο τρόπος αντίληψης της ανάλυσης, ο οποίος είναι και ο δικός μου, μου φαίνεται πολύ κοντά στην ψυχαναλυτική εργασία της Μάριον Μίλνερ με την Σούζαν. 
	Βρίσκω εντυπωσιακό το πόσο μοντέρνα ήταν η σκέψη της Μ. Μίλνερ την εποχή της, καθώς ήδη από το 1969 εργάζεται με ένα πρότυπο θεραπείας, που θα γίνει θεωρία δέκα με δεκαπέντε χρόνια αργότερα. 
	Πράγματι, αυτό που κάνει η Μάριον Μίλνερ με την Σούζαν συνιστά, κατά τη γνώμη μου, μια εργασία «συν-σκέψης» που αποσκοπεί, όχι στην άρση του απωθημένου, αλλά σε «μεταμορφώσεις», προκειμένου η ασθενής να μπορέσει να βιώσει τον εαυτό της, ως ένα υποκείμενο, που σκέφτεται την ιστορία του. 
	Η Μάριον Μίλνερ κάνει ελάχιστες ερμηνείες σχετικά με τη μεταβίβαση, εκτός αν πρόκειται για αρνητική μεταβίβαση, ακολουθεί όμως το νήμα της μεταβίβασης και αναφέρεται σ’ αυτήν στις παρατηρήσεις της. 
	Της δίνω δίκιο, διότι με παρόμοιους «μη κλασικούς» ασθενείς, η μεταβίβαση δεν πρέπει να γίνεται αντικείμενο ερμηνείας, παρά μόνο όταν η μεταβίβαση καθίσταται εμπόδιο. 
	Εν τούτοις, διαπιστώνουμε ότι η αναλύτρια προσπαθεί με λεπτές πινελιές να περιορίσει τη μεταβιβαστική εξειδανίκευση της Σούζαν. 
	Στη σελίδα 10 του κειμένου του, ο κ. Κυριαζής λέει κάτι που είναι πολύ κοντά σ’ αυτό που υποστηρίζω, όταν αναφέρεται στον «αναλυτή ως μεταμορφωτικό αντικείμενο». Τούτο είναι θεμελιώδες στα μάτια μου. Ωστόσο, με αυτούς τους ασθενείς, το μεταμορφωτικό αντικείμενο είναι αμφίπλευρο. Πράγματι, πιστεύω πως αυτές οι θεραπείες μεταμορφώνουν επίσης τον ψυχαναλυτή σε βάθος. Έχοντας πραγματοποιήσει, με τη σειρά μου, θεραπείες ψυχωτικών ασθενών, είμαι πεπεισμένη ότι είναι η μόνη δυνατή τεχνική.
	Είχα σε θεραπεία πρόσωπο με πρόσωπο επί επτά χρόνια, τρεις φορές την εβδομάδα, μία νεαρή σχιζοφρενή είκοσι ενός ετών, η οποία νοσηλευόταν σε μία κλειστή μονάδα στο νοσοκομείο. Έμαθα πολλά από τη Λύδια, η οποία μου έλεγε ότι της άρεσε «να σκέφτεται μαζί μου, γιατί μόνη της αυτό την τρόμαζε πολύ». Στη συνέχεια, νοσηλεύτηκε στην επαρχία σε μία ανοιχτή μονάδα και συνέχισα να τη βλέπω δύο φορές τον μήνα για έξι χρόνια. 
	Η Λύδια έκανε μεγάλη πρόοδο χάρη στην ψυχαναλυτική εργασία πρόσωπο με πρόσωπο και στη φαρμακευτική αγωγή, την οποία δεν έπαψε ποτέ να παίρνει. Όταν έφυγε από το νοσοκομείο έζησε σ’ ένα «θεραπευτικό ξενώνα» με άλλους ασθενείς. Αργότερα παντρεύτηκε. Συνεχίζει να μου στέλνει μία καρτ ποστάλ κάθε χρόνο. Αλλά όλα αυτά δυστυχώς με το τίμημα μιας ψυχικής ένδειας, με άλλα λόγια ενός ψυχικού μαρασμού, που με στενοχωρούσε για μεγάλο διάστημα. Ως εάν, μαζί με την τρέλα της, είχε εξαφανιστεί και η δημιουργικότητά της. 
	Πολλές φορές σκέφτηκα ότι δεν κατάφερα να την κάνω να ζωγραφίσει ή να γράψει, όπως η Μ. Μίλνερ με τη Σούζαν. 
Είναι κάτι, που πρόσαπτα στον εαυτό μου, το γεγονός ότι δεν κατάφερα να εμπλουτίσω τη δημιουργικότητα της Λύδιας. Στην αρχή ήξερε να είναι αστεία, διακωμωδούσε τους ψυχιάτρους του νοσοκομείου, με μιμούνταν για να τους κάνει να γελούν, είχε ταλέντο. 
	Πριν από 10 χρόνια, η Λύδια μου έστειλε ένα πακέτο με το ταχυδρομείο. Περιελάμβανε μια όμορφη κούκλα με φόρεμα πριγκίπισσας. Σκέφτηκα αρχικά ότι ήταν η κούκλα, που η μητέρα της πάντα της αρνιόταν. Στη συνέχεια όμως διερωτήθηκα αν δεν ήταν μία αναπαράσταση του εαυτού της, μία αναπαράσταση που είχα εγώ γι αυτήν, μεταμορφώνοντάς την σε μια παντρεμένη, μία κούκλα προσαρμοσμένη στην κοινωνία, αλλά χωρίς εσωτερική ζωή. Αυτό με συνέτριψε και με έθλιψε βαθιά. 

	Και ολοκληρώνοντας, θα πω λίγα λόγια για τα δύο τελευταία κεφάλαια του βιβλίου, (το 28 και το 29) που αντανακλούν το τέλος μιας θεραπευτικής εργασίας, με τη συχνότητα των 5 συνεδριών την εβδομάδα, η οποία διήρκησε από το 1943 ως το 1959.
	Η μητέρα της είναι άρρωστη και η Σούζαν τη φροντίζει και ταυτόχρονα ψάχνει δουλειά για να ζήσει. Στην αρχή όλα είναι απογοητευτικά και δύσκολα. Όταν πεθαίνει η μητέρα της, με τα λίγα λεφτά που κληρονομεί, θέλει να αγοράσει ένα πιάνο, που όμως δεν έχει πού να το βάλει. Δεν αντέχει τη μοναξιά, κάνει τρομερές κρίσεις πανικού και εντέλει νοσηλεύεται για κάποιους μήνες. 
	Στη συνέχεια, οδηγείται κι εκείνη, όπως η ασθενής μου, σε ένα «θεραπευτικό ξενώνα» όπου νιώθει καλύτερα.
	
Η διεργασία του πένθους πραγματοποιείται μέσα από όνειρα:
Πάνω στον τάφο της μητέρας της υπάρχουν βολβοί που έχει φυτέψει η ίδια. Πρέπει όμως να ξεριζωθούν και να φυτευτούν ξανά. Όνειρο, το οποίο η Μ. Μίλνερ καταλαβαίνει ως την επιθυμία να ξεριζωθεί η ίδια από τη μητέρα της και ίσως κι από την αναλύτριά της. 
Λίγο αργότερα η Σούζαν θα συναντήσει έναν άντρα που θα γίνει ο σύζυγός της και ο οποίος μοιάζει να μπορεί να αναλάβει το ρόλο του συζύγου-θεραπευτή.
	Και το τελευταίο όνειρο:
Μία ετοιμόγεννη γυναίκα γεννά, το μωρό όμως δεν είναι έτοιμο. Η Σούζαν το παίρνει με τον πλακούντα και το βάζει μέσα στο σώμα της. Μετά από μία εβδομάδα γεννά η ίδια το βρέφος με μεγάλους πόνους. Δεν ξέρει τι απέγινε το μωρό. 
	Η Μάριον Μίλνερ αντιλαμβάνεται ασφαλώς τη μεταβιβαστική διάσταση του ονείρου, η Σούζαν πηγαίνει σε θεραπεία μία φορά την εβδομάδα, την εποχή εκείνη. Η συγγραφέας σκέφτεται και την ίδια που θα γεννήσει ένα βιβλίο και τη Σούζαν που δεν μπορεί να κάνει παιδιά. Προσθέτω ότι η Μ. Μίλνερ «κράτησε» στα χέρια της τη Σούζαν επί 15 χρόνια, όσο χρόνο χρειάστηκε για να είναι έτοιμη να «έρθει στον κόσμο». 
	Εν κατακλείδι, θα ήθελα να ευχαριστήσω θερμά τους μεταφραστές αυτού του υπέροχου βιβλίου. Το ξαναδιάβασα από άκρη ως άκρη, με αμείωτο ενδιαφέρον, 45 χρόνια αργότερα. 
	Αν κάποιος επιθυμεί να ενδιαφερθεί για την ψύχωση, θα πρέπει κατά τη γνώμη μου, να διαβάσει «Τα χέρια του ζώντος Θεού». Πρόκειται για μία υποχρέωση. Πρόκειται, όμως, επίσης για μια συγκλονιστική ανάγνωση σε λογοτεχνικό και σε ανθρώπινο επίπεδο, θα έλεγα ένα αριστούργημα. 

